ออกประกันบำนาญทะลักตลาด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

ไทยประกันจัดให้22แบบรวด แอกซ่าฯลุยขายผ่านแบงก์
โพสต์ทูเดย์ — มาตรการลดหย่อนภาษีได้ผล บริษัทประกันแห่ชิงเค้กออกกรมธรรม์บำนาญ กวาดเงินออมระยะยาวลูกค้า
นายไชย ไชยวรรณ กรรมการผู้จัดการใหญ่ บริษัท ไทยประกันชีวิต เปิดเผยว่า ภายหลังจากที่คณะรัฐมนตรีอนุมัติให้ผู้ที่ซื้อกรมธรรม์บำนาญ สามารถหักลดหย่อนภาษีเพิ่มเติมได้มากถึง 2 แสนบาท บริษัทจึงได้พัฒนาสินค้ากลุ่มกรมธรรม์บำนาญใหม่ “ทรัพย์บำนาญ” จำนวน 22 แบบ เพื่อตอบสนองความต้องการวางแผนการเกษียณอายุของลูกค้าได้ทุกกลุ่ม โดยสามารถเลือกระยะเวลาเริ่มต้นรับบำนาญ และระยะเวลาชำระเบี้ยประกันได้ตามความเหมาะสม
ทั้งนี้ แบ่งออกเป็น 4 กลุ่ม ประกอบด้วย กลุ่มกรมธรรม์ทรัพย์บำนาญ มีเวลาให้เลือกชำระเบี้ยประกัน 6 แบบ คือ ครั้งเดียว 5 ปี 10 ปี 15 ปี หรือชำระเบี้ยประกันจนถึง 50 ปี และอายุ 55 ปี จะได้รับสิทธิประโยชน์เงินบำนาญปีละ 10% ตั้งแต่อายุ 55 ปี จนถึงอายุ 90 ปี กรณีเสียชีวิตรับทุนประกัน
กลุ่มทรัพย์บำนาญ 60 มีระยะเวลาให้เลือกชำระเบี้ยได้ 6 แบบ ทรัพย์บำนาญ 65 สามารถเลือกชำระเบี้ยประกันได้ 7 แบบ และทรัพย์บำนาญ 1 ชำระเบี้ยครั้งเดียว รับสิทธิประโยชน์เงินบำนาญปีละ 10% ตั้งแต่อายุ 60 ปี จนถึงอายุ 90 ปี กรณีเสียชีวิตรับทุนประกัน
นายไชย กล่าวว่า กรมธรรม์ทรัพย์บำนาญทุกแบบจะคุ้มครองถึงอายุ 90 ปี รับรองการจ่ายเงินบำนาญ 15 ปี หากผู้เอาประกันเสียชีวิตก่อนรับเงินบำนาญครบ 15 ปี บริษัทจะจ่ายเงินที่เหลือเป็นก้อนเดียวแก่ผู้รับผลประโยชน์
นางสายฝน สัจจศิลา ประธานเจ้าหน้าที่บริหารฝ่ายการตลาด บริษัท กรุงไทยแอกซ่า ประกันชีวิต กล่าวว่า ได้ออกประกัน “กรุงไทยแอกซ่า บำนาญสุข” ชำระเบี้ยประกันถึงอายุ 60 ปี โดยจะจ่ายเงินบำนาญทุกปีตั้งแต่ลูกค้าอายุครบ 60 ปี จนอายุครบ 85 ปี รับรองการจ่ายผลประโยชน์สูงถึง 15 ปี ในกรณีที่ผู้เอาประกันภัยเสียชีวิตระหว่างอายุ 6074 ปี โดยขายผ่านสาขาธนาคารกรุงไทยทั่วประเทศและตัวแทนทั่วประเทศ
“กำหนดวงเงินเอาประกันภัยขั้นต่ำที่ 1 แสนบาท อัตราเบี้ยประกันภัยเริ่มต้น 23 บาท ต่อจำนวนเงินเอาประกันภัย 1,000 บาท เช่น เพศชายอายุ 35 ปี ต้องการความคุ้มครองชีวิตในจำนวนเงินเอาประกันภัย 1 แสนบาท ชำระเบี้ยประกันภัยเพียงปีละ 8,200 บาท” นางสายฝน กล่าว